Berugte Zim-tweeling vas oor misdade in RustenburgArgieffoto ŉ 24-jarige tweeling van Zimbabwe wat glo ŉ reeks misdade in Rustenburg in Noordwes gepleeg het, is in hegtenis geneem. “Een van die broers is op 11 September in Chaneng naby Phokeng in hegtenis geneem,” het kol. Sabata Mokgwabone, woordvoerder van die polisie, in ŉ verklaring gesê. Hy staan tereg op ses aanklagte van misdrywe wat in Mogwase, Phokeng en Sun City gepleeg is. Dit sluit drie huisbrake, ŉ besigheidsrooftog, algemene diefstal en opsetlike saakbeskadiging in. “Sy tweelingbroer is Dinsdag in Robega naby Chaneng aangekeer,” het Mokgwabone bygevoeg. Hy is gesoek in verband met drie rooftogte by woonhuise in Sun City. Hulle sal na verwagting binnekort in die hof verskyn.